En 56-årig mand er blevet levende begravet ved et jordskred i udgravningen til et nyt biogasanlæg ved Vrå.

Hundepatruljer og gravemaskiner arbejder intenst på Ålstrupvej ved Vrå. Her er en 56-årig mand onsdag eftermiddag kort før klokken 14 blevet levende begravet, mens han arbejdede i udgravningen til et nyt biogasanlæg. - Vi modtog anmeldelsen klokken 13.53 om, at en mand er blevet begravet under et jordskred i udgravningen. Vi har endnu ikke fundet ham, siger vagtchef ved Nordjyllands Politi, Per Jørgensen. Der er tale om et tungt lerområde, som gør det vanskeligt at komme til at grave efter den 56-årige mand. Og for hvert minut, der går, bliver chancerne for at finde ham i live mindre. - Jeg kan ikke sige noget om, hvorvidt manden er død eller ej. Han er levende begravet, og vi gør alt, hvad vi kan for at finde ham. Men det er klart, at chancerne for at finde ham i live ikke er store, siger Per Jørgensen og understreger, at arbejdet vil fortsætte, indtil han er fundet. - Beredskabet er på vej med lys, telte og hunde, så vi kan fortsætte gravearbejdet i aften, siger vagtchefen. Den 56-åriges familie er underrettet om ulykken. Manden er ikke fra lokalområdet.